《挽清溪徐道士》
元代·乃贤

先生家住紫云山，海上寻仙得大丹。石洞步虚华簌簌，竹宫望拜佩珊珊。

云深弱水楼船远，月落空坛宝剑寒。清泪如铅满征袂，愁闻笙鹤下青峦。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。